text: [{"text_idx": "#000000", "text": "S\u00f8guligu or\u00f0 Sloans fyri 150 a\u0301rum si\u0301\u00f0ani"}, {"text_idx": "#000001", "text": "28. mai 1865 situr ein ungur skoti i\u0301 Lerwick og skrivar i\u0301 dagbo\u0301k si\u0301na. Hann er 26 a\u0301r, hevur havt eina perso\u0301nliga umvending i\u0301 heimlandi si\u0301num og er i\u0301 skrivandi stund virkin i\u0301 evangeliskum verki i\u0301 Hetlandi. Gj\u00f8gnum hetlendskar sjo\u0301menn hevur hann fingi\u00f0 at vita um vi\u00f0urskiftini i\u0301 F\u00f8royum. Hesin ungi ma\u00f0ur, sum eitur William Gibson Sloan, kennir seg kalla\u00f0an at fara til F\u00f8roya og skrivar:"}, {"text_idx": "#000002", "text": "\u201dVi\u00f0urskiftini i\u0301 F\u00f8royum hava ligi\u00f0 m\u00e6r tungt a\u0301 hjarta. Eg havi hoyrt at har bu\u0301gva umlei\u00f0 80...00 fo\u0301lk og einir 700 hetlendingar royna har alt summari\u00f0, eisini fransar og bretar...\nEg kenni meg drivnan og fu\u0301san at fara at virka har i\u0301 navni Guds og styrki hansara, og eg eri fullvi\u0301sur i\u0301, at verk mi\u0301tt skal ikki vera nyttuleyst i\u0301 Harranum.\nLei\u00f0i Harrin meg vi\u00f0 Anda si\u0301num, sum aldri fer skeivur; veri na\u0301\u00f0i Fa\u00f0irsins, Sonarins og Heilaga Andans vi\u00f0 anda mi\u0301n i\u0301 hesum dy\u0301ra tiltaki. So vi\u00f0 hja\u0301lp Harrans geri eg av at fara til F\u00f8roya at pr\u00e6dika Jesus.\u201d"}, {"text_idx": "#000003", "text": "Hann kemur til F\u00f8roya ein gra\u0301ligan dag seinni a\u0301 a\u0301rinum 1865. Ikki sa\u0301 landi\u00f0 serliga innbjo\u0301\u00f0andi u\u0301t, ta\u0301 hesin o\u0301kunnugma\u00f0ur steig a\u0301 land. F\u00f8royska fo\u0301lki\u00f0 var fa\u0301t\u00e6kt um hetta mundi\u00f0, ma\u0301li\u00f0 var honum fremmant, og f\u00f8royskt skriftma\u0301l ikki vanligt ta\u0301. Men mi\u00f0vi\u0301st fo\u0301r hann undir at l\u00e6ra seg danskt, so hann kundi samskifta vi\u00f0 fo\u0301lki\u00f0. Si\u0301\u00f0ani fo\u0301r hann undir li\u0301vslongu t\u00e6nastu si\u0301na: at bera f\u00f8royingum ein evangeliskan bo\u00f0skap gj\u00f8gnum samr\u00f8\u00f0ur, vitjanir, sang og u\u0301tifundir. Hetta gj\u00f8rdi hann a\u0301 ein einfaldan, men vinnadi ha\u0301tt, sum fekk fo\u0301lk at ly\u0301\u00f0a a\u0301.\nOr\u00f0ini \u201cTro pa\u030a Jesus\u201d var heilsanin, i\u00f0 mong ta\u0301ti\u0301\u00f0ar b\u00f8rn i\u0301 F\u00f8royum fingu fra\u0301 hesum vinarliga fremmandamanni, sum sang vi\u00f0 so vakrari r\u00f8dd. Tey gloymdu ta\u00f0 onganti\u0301\u00f0. Og ho\u0301ast Sloan ikki alti\u0301\u00f0 var v\u00e6lkomin allasta\u00f0ni, fo\u0301r bo\u00f0skapur hansara umsi\u0301\u00f0ir at bera a\u0301v\u00f8kst um aldarskifti.\nDagb\u00f8kur Sloans eru til varveitslu framvegis \u2013 teirra millum bo\u0301kin, hann skriva\u00f0i i\u0301 fyri 150 a\u0301rum si\u0301\u00f0ani. Hon er skriva\u00f0 a\u0301 enskum, og har si\u0301ggjast hesar reglur, sum hann skriva\u00f0i i\u0301 Hetlandi fyri 150 a\u0301rum si\u0301\u00f0ani.\nEin og hv\u00f8r, sum gevur li\u0301vi William Gibson Sloans g\u00e6tur, ma\u0301 undrast yvir ta tru\u0301gv, tol og treysti, sum ey\u00f0kendi hin skotska evangelistin, i\u00f0 sang so vakurt og bu\u0301\u00f0i vi\u00f0 Tinghu\u0301svegin i\u0301 Havn. Hugtakandi eru s\u00f8gurnar um hendan evangeliums bo\u00f0bera u\u0301r Skotlandi, sum gj\u00f8rdist slo\u0301bro\u0301tari fyri einari ny\u0301ggjari ti\u0301\u00f0 i\u0301 F\u00f8royum og fekk sto\u0301ra vir\u00f0ing millum manna.\nWilliam G. Sloan anda\u00f0ist i\u0301 Sloans Hu\u0301si a\u0301 f\u00f8\u00f0ingardegi si\u0301num 4. september 1914, 76 a\u0301ra gamal."}, {"text_idx": "#000007", "text": "Skriv et svar Annuller svar"}]